
ELŐTERJESZTÉS

Szombathely Megyei Jogú Város Közgyűlése
Kulturális, Oktatási és Civil Bizottság 2026. október 27-i ülésére

Beszámoló Szombathely Megyei Jogú Város kulturális intézményrendszerének 2026. évi pályázati aktivitásáról

A Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet (a továbbiakban: SZMSZ) 52.§ (3) bekezdés 5. pontja kimondja, hogy a Kulturális, Oktatási és Civil Bizottság feladata ellenőrizni az önkormányzat kulturális intézményeinek és gazdasági társaságainak tevékenységét. 
Szombathely Megyei Jogú Város kulturális intézményei számára a pályázati források az önkormányzati és állami támogatások mellett fontos kiegészítő finanszírozási lehetőséget jelentenek. A pályázati támogatások elsősorban szakmai programok, kulturális rendezvények, kiállítások, új művészeti produkciók, közgyűjteményi feladatok, fejlesztések és nemzetközi együttműködések megvalósítását teszik lehetővé.
A Kulturális, Oktatási és Civil Bizottság 2026 júniusában és szeptemberében már kapott tájékoztatást az intézmények aktuális NKA-pályázati helyzetéről. A jelen beszámoló az intézményektől bekért adatok alapján összegzi a 2026. évi pályázati aktivitás főbb tapasztalatait.
A rendelkezésre álló adatok alapján megállapítható, hogy a város kulturális intézményrendszere 2026-ban is aktívan élt a pályázati lehetőségekkel. Az intézmények a meghirdetett konstrukciókhoz szakmai feladataikhoz és programjaikhoz igazodva nyújtottak be pályázatokat.
A pályázati aktivitás ugyanakkor nem kizárólag az intézmények pályázati szándékától függött. A korábbi évekhez képest 2026-ban több, rendszeresen megjelenő pályázati konstrukció nem került meghirdetésre, illetve egyes szakterületeken korlátozottabbá váltak a pályázati lehetőségek. A Savaria Szimfonikus Zenekar például 2026-ban nem tudott pályázatot benyújtani, mivel nem hirdettek meg a tevékenységéhez illeszkedő pályázati konstrukciót.
Az NKA továbbra is a kulturális intézmények egyik legfontosabb hazai pályázati forrása. Az elnyert támogatások ugyanakkor több esetben jelentősen elmaradtak az igényelt összegektől. Ez a gyakorlat az intézmények részéről a szakmai programok újratervezését, illetve esetenként további saját vagy egyéb források bevonását teszi szükségessé.
Kedvező tapasztalat, hogy az intézmények a hazai pályázati lehetőségek mellett nemzetközi források megszerzésére is törekednek. A Mesebolt Bábszínház 2026-ban Interreg, Visegrádi Alap és Perform Europe pályázatokban vett, illetve vesz részt, míg a Savaria Múzeum esetében a 2023–2025 között benyújtott Interreg-projektek – ArcheoROUTE, InnoGuide4CHT, CAST, CoMe History, Art4ALL – megvalósítása folyamatban van.

A 2026. évi pályázati aktivitás főbb adatai (NKA pályázatok)
	Intézmény
	Benyújtott pályázatok száma
	Támogatott pályázatok száma
	Igényelt támogatás
	Megítélt támogatás

	Savaria Múzeum
	18
	18
	41 290 000 Ft
	16 900 000 Ft

	Berzsenyi Dániel Könyvtár
	2
	2
	3 804 040 Ft
	3 604 040 Ft

	Weöres Sándor Színház
	1
	1
	8 850 000 Ft
	4 000 000 Ft

	Mesebolt Bábszínház
	1
	1
	5 000 000 Ft
	1 000 000 Ft

	AGORA Savaria Kulturális és Médiaközpont
	1
	1
	3 200 000 Ft
	3 200 000 Ft

	Savaria Turizmus Nonprofit Kft. 
	2
	1
	45 000 000 Ft
	10 000 000 Ft

	Összesen
	25
	24
	107 144 040 Ft
	38 704 040 Ft



A Savaria Múzeum ezen felül a Magyar Művészeti Akadémia 2026. évi Művészeti Programjára benyújtott pályázatán 1 000 000 Ft támogatást nyert, a Berzsenyi Dániel Könyvtár pedig 3 000 000 Ft TOP Plusz támogatásban részesült. A Lázár Ervin Programban a Weöres Sándor Színház 3500 fős, a Mesebolt Bábszínház pedig 7000 fős támogatott keretet kapott.

A pályázati tevékenység jelentős szakmai és adminisztratív kapacitást igényel, miközben a pályázati kiírások és az elnyerhető források kiszámíthatósága csökkent. A pályázati források bevonása mellett ezért továbbra is kiemelt jelentőségű az intézmények stabil alapfinanszírozása. A pályázati aktivitás éves összesítése egyúttal lehetőséget biztosít annak nyomon követésére, hogy az önkormányzat kulturális intézményrendszere milyen mértékben képes külső forrásokat bevonni szakmai feladatainak és programjainak finanszírozásába.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.


Szombathely, 2026. október „ ”



/: Horváth Soma :/



















HATÁROZATI JAVASLAT
…../2026. (X. 27.) KOCB. számú határozat


A Kulturális, Oktatási és Civil Bizottság megtárgyalta a „Beszámoló Szombathely Megyei Jogú Város kulturális intézményrendszerének 2026. évi pályázati aktivitásáról” című előterjesztést, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (3) bekezdés 5. pontjában meghatározott feladatkörében tudomásul veszi a kulturális intézmények pályázati beszámolóját.


Felelős:	 	Putz Attila, a Kulturális, Oktatási és Civil Bizottság elnöke
	Horváth Soma alpolgármester
(a végrehajtás előkészítéséért:
Vinczéné dr. Menyhárt Mária, az Egészségügyi és Közszolgálati Osztály vezetője)

Határidő:	azonnal

